ત્યાં તો ચમકારા મારતી વીજળી સ્ટેજ પર આવી ને એની સાથે એક મોટું જબરું વાદળું પણ સ્ટેજ પર ધમધમ કરતું પહોંચી આવ્યું. એનાઉન્સર દેડકાંએ હરખભેર ફાટી જાય એવા અવાજે બૂમ પાડી. ‘‘તો હવે કાર્યક્રમ શરૂ કરી રહ્યા છીએ. આપ સૌને આનંદ સાથે જણાવવાનું કે આ વાદળભાઇ આપણા આજના સમારંભના નવા મુખ્ય અધ્યક્ષ છે અને વીજળી બાઇ આપણા નવા અતિથિ વિશેષ છે. તેમની આગેવાની હેઠળ આપણે આ સમારંભમાં વરસાદને વિદાય આપીશું. ’’